text: I detentionen efter slagsmål
  09 oktober 2013 kl. 04.58
  En 61-årig mand fra Haderslev blev sat i detentionen i aftes efter et slagsmål i et værtshus på Gl. Vardevej i Esbjerg.
  Der opstod en uoverensstemmelse mellem manden og en 67-årig mandlig gæst. De kom i slagsmål, og den 67-årige blev væltet omkuld og trukket hen ad gulvet, så han fik skrammer i hovedet. Der blev ringet efter politiet, hvorefter manden fra Haderslev i hast forlod stedet.
  Han blev kort efter standset af en patrulje, som anholdt ham, fordi han var stærkt beruset, uforskammet og slog en betjent. Manden risikerer en tiltale for vold mod såvel sagesløs som embedsmand i funktion.
  